Slovenia Broadband, kompanija u vlasništvu United Groupa, dobila je danas, kako neslužbeno doznajemo, zeleno svjetlo hrvatske antimonopolske agencije za preuzimanje hrvatskog Tele2.

Prema informacijama kojima raspolažemo, a koje nam je potvrdio izvor blizak Agenciji za zaštitu tržišnog natjecanja (AZTN), Vijeće za zaštitu tržnišnog natjecanja odobrilo je preuzimanje Tele2 od strane Slovenia Broadbanda. Slovenia Broadband je od AZTN-a zatražila odorbenje još u svibnju prošle godine kada je objavljeno preuzimanje vrijedno 220 milijuna eura.

Koncentracija je, kaže naš izvor, sada odobrena bez ikakvih uvjeta. United Group je, inače, vlasnik i Nove TV i N1 televizije.

AZTN-u se na javni poziv zainteresiranima za dostavom mišljenja i primjedbi na provedbu koncentracije bio odazvao jedan zainteresirani poduzetnik. On je, kako je bilo objavljeno u studenome prošle godine, dostavio svoje mišljenje i primjedbe o mogućim učincima provedbe te koncentracije na tržišno natjecanje te ga potkrijepio mišljenjem neovisnog pravnog stručnjaka.

U mišljenju navodi kako smatra da bi provedba te koncentracije, s obzirom na tržišnu snagu povezanih društava, mogla imati značajan negativan učinak na tržišno natjecanje, kao i negativne učinke na tržišno natjecanje uslijed prelijevanja tržišne snage povezanih društava Slovenia Broadbanda s medijskih tržišta na tržište telekomunikacija, stvaranja mogućih zapreka na nekom od veleprodajnih tržišta i povezanih maloprodajnih tržišta te s obzirom da je pružanje usluga elektroničkih komunikacija i njihov rast povezan s mogućnošću korištenja TV usluge i sadržaja koji se putem te usluge pruža.

United Group je jedan od vodećih pružatelja telekomunikacijskih usluga i medijskog sadržaja u jugoistočnoj Europi, a u kuloarima se spominje da bi mogao biti zainteresiran i za kupovinu Optima telekoma.